Erik-André Hvidsten

Erik-André Hvidsten (født 20. juli 1974) er en norsk skuespiller og baryton/tenorsanger.

Utdannelse 
Hvidsten er utdannet ved Norges musikkhøyskole (1994–1996) og Teater- och operahögskolan i Göteborg (1996–1999).

Karriere

Teater 
En av Hvidstens første roller i teateret var Spelemann på taket ved Stockholms stadsteater i 1998, etterfulgt av Little Shop of Horrors på Stora Teatern i Göteborg, Nicholas Nickleby på Stockholms stadsteater, Skjærgårdsflørt på Det Norske Teatret i Oslo og som Jerry/Daphne i Sugar på Wasa Teater i Finland og på Norrbottensteatern i Luleå.

Hvidsten fikk sitt publikumsgjennombrudd i tiden 2002/2003 i rollen som Malcolm i I blanke messingen sammen med blant annet Sven Nordin, Grete Kausland og Tommy Steine på Chateau Neuf. Det medførte en rekke TV-opptredener, deriblant i NRKs musikkgjettelek Beat for beat. Han fikk dessuten tilbud om flere teater- og musikalroller, blant annet i West Side Story (i rollen som Tony) med Riksteatret, i An-Magritt på Trøndelag Teater, Les Misérables på Lillestrøm Kultursenter, Chicago på Hålogaland Teater og i Annie på «Akershus Teater» (2008). 

Sommeren 2009 spilte han i Sverdet (i rollen som den historiske Finn Arnesson), et  utespel om Olav den hellige, under Olavsdagene (Sarpsborg), og fra januar til mars 2010 spilte han i Stephen Sondheims musikal Company på Den Nationale Scene i Bergen. Noen få måneder etterpå gestaltet han hele fem hovedroller i ulike tablåer i utespelet Bak Vollene på Kongsten fort i Fredrikstad, en av Østfolds største kulturelle satsninger dette året.

Våren 2011 hadde han en ny hovedrolle som forfatteren Cliff Bradshaw i musikalen Cabaret på Svenska Teatern i Helsingfors. Regissør var Georg Malvius; Riko Eklundh spilte rollen som Konferansieren og Birthe Wingren rollen som Sally Bowles.

Sommeren 2011 spilte Hvidsten hovedrollen som løytnant Niels Barfod Gribb i byoperetten Det hendte i den gamle by på Kongsten fort. Høsten 2011 hadde han en av hovedrollene i Akershus Teaters musikkteaterforestilling Hildringstimen, som var en forestilling om Erik Bye. Etter Hildringstimen medvirket han i Akershus teaters produksjon Hør skipsklokkens klang, som var en konsertforestilling med Erik Byes viser og poesi. Blant de andre medvirkende var Reidun Sæther og Kari Stokke. Sommeren 2012 medvirket Hvidsten i to lokale teaterproduksjoner. Den ene var teaterforestillingen Arnardo før Arnardo, om sirkuskongen Arnardo som ville ha vært 100 år i 2012; i den forestillingen var Nils Ole Oftebro en av de andre skuespillerne. Den andre sommerproduksjonen Hvidsten spilte i i 2012 var Stenhuggeren, som ble oppført i Brottet på Hvaler. 

Høsten 2012 hadde han en hovedrolle ved Åbo Svenska Teater i Åbo, som er Finlands eldste teater. Hvidsten spilte rollen som «Claude» i musikalen Hair, og fikk gode tilbakemeldinger i teateranmeldelsene. I februar 2013 var han tilbake i Norge, i hovedrollen i den nyskrevne musikalen Stabbur-Nilsen. Musikalen handlet om gründeren Gunnar Nilsen fra Fredrikstad. I mars 2013 spilte Hvidsten i farsen Den spanske flue i Sarpsborg.

Revyer og konserter 
Hvidsten har i tillegg til teater og musikaler gjort en rekke show og konserter. Denne siden av karrieren startet i 1995 med revyen Typisk Norsk på ABC-teateret, sammen med Jon Eikemo, Kari Simonsen, Hilde Lyrån, Tom Sterri og Brede Bøe. Senere gjorde han forestillingen Kontaktannonsen på Soppteatern ved Stockholms stadsteater, konsertforestillingen Sanger for ensomme elskere/Franske hjerter sammen med Stephen Brandt-Hansen, samt sitt eget enmannsshow Las Vegas på City Scene. I desember 2009 gjennomførte han også sin første store julekonsertturné i Oslo, Akershus, Østfold og i Göteborg.

Høsten 2010 produserte han konsertserien It's swingtime, med et storband bestående av ti musikere som akkompagnerte Hvidsten selv, Hilde Lyrån og Odd René Andersen.

Diskografi

Som soloartist 
 2009: Desembernatt

Annet 
 2001: Norske Kammersangere: Toner til Jul
 2003: Norske Kammersangere: Blue in Blue 
 2004: Bjørn Jenseg: Vinter i Mummidalen

Referanser

Eksterne lenker 
 
  Erikandrehvidsten.com, offisielt nettsted

Norske sangere
Norske skuespillere